Papa Francisc a sărit în ultimul moment peste citirea omiliei sale în timpul slujbei din Duminica Floriilor la care asistau zeci de mii de oameni în Piaţa Sfântul Petru, dar a continuat să prezideze slujba, relatează Reuters.
În ultimele săptămâni, papa, în vârstă de 87 de ani, a suferit de bronşită şi gripă şi a delegat un asistent să-i citească discursurile, însă duminică textul pregătit nu a fost citit deloc. Este foarte neobişnuit ca un papă să sară complet peste o omilie la un eveniment major precum Duminica Floriilor, notează Reuters.
Vaticanul nu a dat nicio explicaţie imediată pentru motivul pentru care papa a sărit peste omilie. Televiziunea a arătat doar mulţimea timp de câteva minute, în loc de un prim-plan al papei.
Un crainic de la Radio Vatican a spus apoi că papa a decis să nu citească omilia.
Papa, îmbrăcat în veşminte roşii, a continuat să prezideze, citind părţi din slujbă.
Cardinali, preoţi şi episcopi au luat parte la slujba care comemorează intrarea lui Iisus în Ierusalim cu câteva zile înainte de a fi trădat, judecat şi executat prin răstignire. Aceştia, împreună cu participanţii din mulţime, au adus frunze de palmier şi ramuri de măslin la slujbă, ceea ce marchează începutul Săptămânii Sfinte de dinaintea Paştelui catolic.
Din cauza afecţiunii sale la genunchi, de mai bine de un an, Francisc prezidează slujbele stând lângă altar, în timp ce un cardinal acţionează ca celebrant principal.
După Sfânta Liturghie, Francisc a transmis mesajul săptămânal Angelus de duminică şi binecuvântarea sa.